**หลักและวิธีการวิเคราะห์การแสดงนาฏศิลป์**

หลักและวิธีการวิเคราะห์ วิจารณ์การแสดงนาฏศิลป์ เท่าที่มีการรวบรวมสามารถสรุปได้ดังนี้

๑. มีความรู้พื้นฐานด้านนาฏศิลป์ดนตรี และที่เกี่ยวข้องกับศิลปะการแสดง

๒. มีความรู้ทั่วไป สถานการณ์ที่เกี่ยวข้อง

๓. ทราบรายละเอียดของการแสดง แนวคิด การนำเสนอ การนำไปใช้ประโยชน์

๔. คำนึงถึงความสัมพันธ์ของการแสดงประกอบเหตุปัจจัย บริบทต่างๆของการแสดง การสร้างสรรค์ การนำเสนอการแสดง

**องค์ประกอบในการวิเคราะห์ข้อมูลศิลปะการแสดง**

1. **ข้อมูล** การวิเคราะห์ที่ดีผู้วิเคราะห์จะต้องพยายามหาข้อมูลในหัวเรื่องที่จะทำการวิเคราะห์ให้ได้มากที่สุดในทุกๆด้าน เช่น การเมือง การปกครอง ศาสนา วิถีชีวิต สภาพความเป็นอยู่ของกลุ่มชนเป็นต้น

2. **บริบท** ปัจจัยแวดล้อมอันนำมาสู่การวิเคราะห์ อันได้แก่ ข้อมูลด้านต่างๆ ประสบการณ์ ความเป็นธรรมของผู้วิเคราะห์ เป็นต้น

3. **การเชื่อมโยง** เป็นองค์ประกอบของการคิดวิเคราะห์ เนื่องจาก การคิดวิเคราะห์ จำเป็นต้องใช้ข้อมูลจินตนาการเรื่องราวพร้อมทั้งการเชื่อมโยงเรื่องราวต่างๆ ไว้ด้วยกันบนพื้นฐานของเหตุผล

4. **การคิดเชิงวิเคราะห์** การพิจารณาความเป็นไปเกี่ยวกับองค์ประกอบ ความสัมพันธ์ และหลักการบนพื้นฐานของเหตุผล

5. **เหตุผล** สิ่งที่เกิดขึ้นและผลกระทบที่ได้รับนั้น สำหรับในกระบวนการคิดวิเคราะห์แล้ว เหตุผล คือ สิ่งที่ช่วยสนับสนุนความน่าเชื่อถือของสิ่งที่ผู้วิเคราะห์ต้องการหาคำตอบ

จากองค์ประกอบของการวิเคราะห์นำมาสู่ประเภทของการวิเคราะห์ซึ่งมีอยู่ด้วยกัน 3 ประเภท[[1]](#footnote-1) ดังนี้

1. **การวิเคราะห์องค์ประกอบ** เป็นการคิดแยกแยะสิ่งสำเร็จรูปออกเป็นองค์ประกอบย่อยโดยเริ่มจากชนิดตามหลักเกณฑ์ ความสำคัญ และเลศนัยที่เคลือบแฝง

2. **การวิเคราะห์ความสัมพันธ์** เป็นการพิจารณาสิ่งสำเร็จรูปโดยมุ่งเน้นที่ความสัมพันธ์ที่ทำให้เกิดสิ่งนั้น ได้แก่ ชนิด ขนาด ขั้นตอน วัตถุประสงค์ วิธีการ เหตุผล และการเปรียบเทียบความสัมพันธ์ของระบบ

3. **การวิเคราะห์หลักการ** เป็นการพิจารณาทั้งองค์ประกอบและความสัมพันธ์ขององค์ประกอบทุกส่วนแล้วค้นหาหลักการ โครงสร้างกฎเกณฑ์ของของระบบนั้น

หลักการของการวิเคราะห์ 3 ประเภทข้างต้น นำมาสู่ขั้นตอนในการวิเคราะห์ทางนาฏยศิลป์[[2]](#footnote-2) ดังนี้

1. **หัวข้อของการวิเคราะห์**  คือสิ่งที่ต้องการพิจารณา โดยการตั้งคำถาม ใคร อะไร ที่ไหน เมื่อไร ทำไม อย่างไร (who what where when why how)

2. **ข้อมูลและบริบทสู่การวิเคราะห์**  เป็นสิ่งที่ได้จากการศึกษาเอกสาร ตำรา บทความ สื่อต่างๆ การสัมภาษณ์ เป็นต้น โดยข้อมูลที่จำเป็นพื้นฐานสำหรับการวิเคราะห์ คือ โอกาสที่แสดงแนวคิดการแสดง ภาษาที่ใช้ในการแสดง สถานที่เกิดการแสดง

3. **เกณฑ์การวิเคราะห์ทางนาฏยศิลป์** การแสดงชุดหนึ่งสามารถบ่งบอกถึงแนวคิดในการสร้างสรรค์ผลงานเพื่อสื่อสารกับผู้ชม ดังนั้นผลงานทางนาฏยศิลป์จึงมีเกณฑ์ในการวิเคราะห์ ดังนี้

1. ลักษณะนิสัย

2. ภูมิประเทศ

3. ภูมิอากาศ

4.พื้นฐานอาชีพ

5. สภาพความเป็นอยู่

6. ปัญหาและอุปสรรคที่ทำให้เกิดการแสดง

7. เศรษฐกิจในชุมชน

8. ศาสนา ความเชื่อ ประเพณี

9. ศิลปพัฒนา

10. ภาษา สัญลักษณ์ เพื่อการสื่อสาร

11. ปฏิสัมพันธ์ในชุมชน

**ตัวอย่างการวิเคราะห์การแสดงชุดระบำชาวนา**

ภาพการแสดงชุดระบำชาวนา จากวิดีทัศน์ของกรมศิลปากร[[3]](#footnote-3) ประดิษฐ์ชุดการแสดง โดย ท่านผู้หญิงแผ้ว สนิทวงศ์เสนี การแสดงแบ่งออกเป็น 2 ช่วง คือ ช่วงฤดูการทำนาและฤดูเก็บเกี่ยว

การแสดงระบำชาวนา ของกรมศิลปากร <https://www.youtube.com/watch?v=HpHrKDms-a4>

**ข้อมูลการแสดง**

ฉาก : พระอาทิตย์ ต้นไม้ รั้วไม้ บรรยากาศแบบท้องทุ่งนา

แสง : บรรยากาศยามเช้าแสงส้มอ่อนแล้วค่อยสว่างขึ้นเรื่อยๆ

เสียง : มีเสียงนกร้อง ไก่ขัน

ดนตรี : ทำนองเพลงเริ่มจากช้าจนเร็วขึ้น จากนั้นพักจังหวะเล็กน้อย เพลงช่วงที่ 2 เริ่มขึ้น

เป็นเพลงที่มีจังหวะเร็วสนุกสนาน (ทั้งชุดการแสดงไม่มีเนื้อร้อง)

การแสดง : **ช่วงที่ 1** ผู้ชายออกออกมาพร้อมกับทำท่ามองและแบบอุปกรณ์ในการทำนา ต่อมาทำท่าไถนา ลักษณะแถวสับหว่างกันและเดินขึ้น - ลง ↑↓ จากนั้นผู้หญิงเริ่มออกมาโดยถือกระบุงแล้วทำท่าโปรย หว่านพันธุ์พืช โดยการย่ำเท้าเป็นจังหวะแปรแถวเป็นวงกลมบ้าง เฉียงบ้าง หน้ากระดาน จากนั้นทั้งผู้ชายและผู้หญิงทำท่าไหว้ จบช่วงที่ 1

**ช่วงที่ 2** ผู้ชายทำท่าสนุกสนาน พร้อมทั้งชวนผู้หญิงให้เล่นกับตน จากนั้น มีผู้ชาย – ผู้หญิงอีกกลุ่มออกมาทำท่าเกี่ยวข้าวโดยมีรวงข้าวและเคียวเป็นอุปกรณ์ที่ใช้ในการแสดง สำหรับกลุ่มเดิมเข้าโรงไป ช่วงสุดท้ายของการแสดงผู้ชาย – ผู้หญิง ช่วยกันเก็บเกี่ยวผลผลิตแล้วเข้าโรง

การแต่งกาย : แบ่งเป็น 2 ช่วง

ชุดที่ 1 ทำนา – ผู้ชาย : เสื้อ กางเกงม่อฮ่อม ผ้าขาวม้าคาดเอว งอบ

ผู้หญิง : นุ่งโจงกระเบนสีดำ เสื้อแขนกระบอกสีน้ำเงิน เข้มและงอบ

ชุดที่ 2 เก็บเกี่ยว - ผู้ชาย : เสื้อ กางเกงม่อฮ่อม ผ้าขาวม้าคาดเอว งอบ

ผู้หญิง : นุ่งโจงกระเบนสีดำ เสื้อแขนกระบอกสีน้ำเงิน ส้ม แดง เหลือง และงอบ

อุปกรณ์ประกอบการแสดง: กระบุง เคียว รวงข้าว

**การวิเคราะห์ข้อมูล**

จากตัวอย่างด้านบนเป็นการแยกองค์ประกอบของการแสดงดันทำให้เห็นถึงหลักการ โครงสร้าง และความสัมพันธ์ของการดำเนินชีวิตของมนุษย์นำมาสู่รูปแบบการแสดงทางนาฏยศิลป์ ซึ่งสามารถวิเคราะห์ได้ดังนี้

1. **ฉาก** แสดงให้ผู้ชมเห็นบรรยากาศของชนบทในลักษณะของท้องนาในฤดูการทำนาและเก็บเกี่ยวผลผลิต

2. **แสง** แสดงให้เห็นถึงการดำเนินชีวิตของคนที่ประกอบอาชีพเกษตรกรซึ่งต้องเริ่มงานในยามเช้า

3. **ดนตรี**  แบ่งเป็น 2 ช่วง คือ ช่วงแรกช้า เป็นลักษณะของการเริ่มต้นแสดงให้เห็นถึงบรรยากาศ ธรรมชาติของชนบทภาคกลางและความยากลำบากในการทำงาน ช่วงที่ 2 เพลงเร็วขึ้น จังหวะสนุกสนาน เพราะ งานบรรลุเป้าหมายซึ่งสังเกตได้จากผลผลิตในการทำนาคือ ทำนองของการเก็บเกี่ยวผลผลิต

4. **การแต่งกาย** สื่อให้เห็นถึงการแต่งกายเพื่อการประกอบอาชีพซึ่งแบ่งเป็น 2 คือ ช่วงแรก เป็น ช่วงของการทำนา เสื้อผ้าที่ใช้ต้องมีสีเข้ม เพราะ เมื่อเปื้อนจะได้ไม่สกปรกง่าย เนื่องจาก ฤดูการทำนาอยู่ในช่วงฤดูฝน การนุ่งโจงกระเบนสำหรับผู้หญิงทำให้สะดวกต่อการทำนา สำหรับช่วงที่ 2 สีเสื้อของผู้หญิงมีความหลากหลายเป็นอยู่ในโทนสีร้อน แสดงให้เห็นถึง ความสดใสของฤดูการเก็บเกี่ยวความยินดีของเกษตรกรที่ได้ผลผลิตอันส่งผลถึง เศรษฐกิจในชุมชน

5. **การแสดง** สื่อให้เห็นด้วยนาฏยลีลา ภาษาท่า โดยยึดหลักของท่าธรรมชาติ เช่น การไถนา การหว่านข้าว การเกี่ยวข้าว และการเก็บเกี่ยวผลผลิต เป็นต้น

6.**อุปกรณ์** อุปกรณ์ที่นำมาใช้การแสดงเป็นอุปกรณ์ที่ใช้ในการทำการเกษตรโดยเฉพาะอย่างยิ่ง“เคียว” สื่อให้เห็นถึงการทำนา การเกี่ยวข้าว

จากการวิเคราะห์ข้างต้นแสดงให้เห็นถึงองค์ประกอบที่ใช้ในการแสดงอันนำมาสู่การวิเคราะห์ความสัมพันธ์ของการแสดงกับความเป็นอยู่ของประชาชน ดังนี้

1. **ลักษณะนิสัย** นิสัยโดยทั่วไปของคนไทย คือ เจ้าบทเจ้ากลอน รักสนุก ดังนั้น เมื่อเสร็จสิ้นภารการทำงานจึงมีการร้องรำทำเพลงเพื่อให้เกิดความรื่นเริงสนุกสนาน

2. **ภูมิประเทศ** ลักษณะของภูมิประเทศที่ราบภาคกลางเป็นพื้นที่ราบลุ่มเหมาะแก่การทำนา โดยลักษณะของการทำนาจะต่างจากภาคเหนือซึ่งเป็นพื้นที่ภูเขา หุบเขา สังเกตจากการย่ำเท้า ต่างจากภาคเหนือซึ่งมีท่าการกระโดด สื่อถึงการปีนเขา

3. **ภูมิอากาศ**  อากาศของประเทศไทยมีลักษณะร้อนชื้น และในภาคกลางซึ่งเป็นพื้นทีเหมาะแก่การทำนาในฤดูฝน (ช่วงเดือนกรกฎาคม – กันยายน) เนื่องจาก เมื่อฝนตกน้ำจะเข้ามาขังประกอบกับพื้นที่เป็นดินร่วนปนทรายเหมาะแก่การปลูกข้าว สำหรับฤดูการเก็บเกี่ยวจะอยู่ในฤดูร้อน (ช่วงเดือนมกราคม – เมษายน)

4. **พื้นฐานอาชีพ** สังเกตได้จากท่าทางของท่ารำและอุปกรณ์ในการแสดงโดยเฉพาะอย่างยิ่งเคียว สื่อให้เห็นถึงอาชีพพื้นฐานของตนไทยภาคกลาง คือ การทำนาข้าว การแต่งกายเพื่อการประกอบอาชีพ โดยสีเข้มสื่อให้เห็นถึงการทำนา ซึ่งมีความสกปรกง่าย เนื่องจากเป็นฤดูฝน ส่วนสีโทนร้อน แสดงให้เห็นถึงความยินดีที่ได้ผลผลิตอันเป็นปัจจัยที่แสดงให้เห็นเศรษฐกิจของชุมชนซึ่งมีสภาพความเป็นอยู่ที่อุดมสมบูรณ์ นอกจากนี้ยังแสดงให้เห็นถึงความสดใสของบรรยากาศในฤดูร้อนอีกด้วย

5. **สภาพความเป็นอยู่** แสดงให้เห็นถึงชีวิตที่เรียบง่าย ความสามัคคีในหมู่คณะ สังเกตได้จากการร่วมมือร่วมแรงในการประกอบอาชีพและความอุดมสมบูรณ์ของพื้นที่ส่งผลให้เศรษฐกิจของชุมชนจัดอยู่ในเชิงบวก ประชาชนมีคุณภาพชีวิตที่ดี

6. **ปัญหาและอุปสรรคที่ทำให้เกิดการแสดง** สิ่งที่เกิดขึ้นนำมาสู่แนวคิดในการแสดง คือ ความทุกข์ยากของชาวนาในการทำนเพื่อให้ได้ผลผลิตทางการเกษตร

7. **เศรษฐกิจในชุมชน** เป็นลักษณะของเศรษฐกิจพอเพียง มีคุณภาพชีวิตที่ดี เนื่องจากพื้นที่มีความอุดมสมบูรณ์ และ ผลผลิตที่ได้รับอันเนื่องมาจากการทำนา ดังจะเห็นได้จากการร้องรำเพื่อความบันเทิงในฤดูเก็บเกี่ยวซึ่งสังเกตได้จากท่ารำและทำนองเพลงในช่วงที่ 2

8. **ศาสนา ความเชื่อ และประเพณี** สิ่งที่พบได้ในการแสดงชุดนี้ คือ เมื่อทำนาเสร็จแล้วมีการทำท่าไหว้ โดยการนั่งคุกเข่าทั้งชาย – หญิง การกระทำเช่นนี้เพื่อสื่อให้เห็นถึงความเชื่อในเรื่องเทพเจ้าที่ให้การดูแลพันธุ์พืชของตนในที่นี้คือข้าว ดังนั้นเทพที่ทำหน้าที่ดังกล่าว คือ แม่โพสพ ซึ่งผู้ประกอบอาชีพทำนาจะมีพิธีกรรมการบูชาพระแม่โพสพเพื่อขอขมาและทำขวัญข้าวอันเป็นการสร้างขวัญและกำลังใจในการประกอบอาชีพ

9. **ศิลปพัฒนา** สื่อให้เห็นถึงการนำท่าธรรมชาติ เช่น การมอง การร้องทำเพลง การประกอบอาชีพของชาวนาในภาคกลาง และนำมาพัฒนาเป็นท่ารำโดยใช้กระบวนการขัดเกลาเชิงศิลปะจากท่าธรรมชาติสู่นาฏยลีลา สำหรับกระบวนการดังกล่าวบางครั้งอาจแสดงภาษาท่าในลักษณะของสัญลักษณ์ เช่น การไหว้สื่อถึงความเชื่อในพระแม่โพสพ และพิธีกรรมที่เกี่ยวข้อง หรือ ท่าการถืออุปกรณ์ในการประกอบอาชีพ (แต่มิได้ถือในการแสดงจริง) เช่น จับคันไถ ถือ จอบ เสียม เป็นต้น

10. **ภาษาเพื่อการสื่อสารและสัญลักษณ์** ดังที่กล่าวข้างต้นจะเห็นได้ว่าการสื่อความโดยการใช้ภาษาและสัญลักษณ์เพื่อการสื่อสารมีความเชื่อมโยงกัน ตั้งแต่ ฉาก เสียงดนตรี เพลง ท่าทาง อุปกรณ์ที่ใช้ในการแสดง และเครื่องแต่งกาย

11. **ปฏิสัมพันธ์ในชุมชน** มีความสัมพันธ์กันอย่างแนบแน่นมีการช่วยเหลือกันในการประกอบอาชีพ

จากการวิเคราะห์องค์ประกอบและความสัมพันธ์นำมาสู่แนวคิดและหลักการการประดิษฐ์ชุดการแสดง ดังนี้

**แนวคิดชุดระบำชาวนา**

สื่อให้เห็นถึงการประกอบอาชีพเกษตรกรรมโดยเฉพาะชาวนาอันเป็นอาชีพหลักของคนไทยในภาคกลาง เนื่องจากเป็นอู่ข้าวอู่น้ำของประเทศ ซึ่งนอกจากจะทำให้เห็นลักษณะการทำงานดังกล่าวแล้วยังแสดงให้เห็นถึงการมีปฏิสัมพันธ์ในชุมชน เศรษฐกิจ การอยู่ร่วมกันของคนในชุมชน คุณภาพ ชีวิต ความเชื่อ และบริบทอันทำให้เกิดการประกอบชีพดังกล่าว

1. อเนก พ. อนุกูลบุตร, รศ., วารสารวงการครู : หลักสูตรและการสอน, (เมษายน 2547),ม.ป.ท., หน้า 60 – 63. [↑](#footnote-ref-1)
2. กู้เกียรติ ภูมิรัตน์, คำบรรยายรายวิชานาฏยศิลป์ปริทรรศน์ ศ 51 ระดับมัธยมศึกษาปีที่ 5 โรงเรียนราชวินิต มัธยม, 2546. [↑](#footnote-ref-2)
3. งานเผยแพร่ สำนักงานเลขานุการกรม กรมศิลปากร, (ม.ป.ป.). ระบำชาวนา : เผยแพร่ศิลปวัฒนธรรม ม้วนที่ 2 ชุดการแสดงนาฏศิลป์ไทย ชุดที่ 1 (วีดิทัศน์). กรมศิลปากร กระทรวงศึกษาธิการ. [↑](#footnote-ref-3)